題競秀亭
作者：劉才邵
朝代：宋

paragraphs: 遠水恨微茫，近山露巖壑。
是中有佳處，遠近理自各。
危亭枕江干，江外群峰泊。
森然青玉圭，穿空勢如削。
沙湍與松籟，逼耳笙磬作。
勿言山宜遠，近亦殊不惡。
雲烟半有無，月霧带清薄。
凝嵐與空翠，不受曉雨濯。
是時崖窽藏，秀氣森盤礴。
方知寸碧岑，信美恐難博。
主人喜賓至，宴豆日參錯。
况有賢弟兄，超然解禪縛。
拄笏望西山，心境兩脱略。
想當觴詠時，險語恣嘲謔。
何當遊其間，時聽穿林雹。